Source: http://www.csmoradea.ro/events/lnbm-etapa-23-3/
Timestamp: 2018-06-23 12:10:25+00:00

Document:
CSM CSU Oradea a pierdut jocul cu U-BT Cluj-Napoca, contând pentru etapa 23-a din sezonul regulat al Ligii Naționale de baschet masculin - ediția 2016/17. Meciul s-a desfășurat la Arena Antonio Alexe și s-a terminat cu scorul de 79-84.
Jocul a demarat cu Franklin, Mandache, Zeno, Lucic și Țîbîrnă. Oaspeții au marcat cu generozitate pe tot parcursul primelor 20 minute de joc. Kyndall Dykes a fost vioară întâi la finalizare, având o prestație extrem de eficientă de la mare distanță. CSM-ul nu a reușit să țină ritmul.
Antrenorul Achim a fost nevoit să intre în rotație, doi dintre jucătorii din cvintetuld e start comițând câte două greșeli personale din primele minute. Oaspeții, lipsiți de serviciile lui Rolland Torok, au avut probleme cu greșelile personale la oamenii mari, însă au oferit o replică excelentă la recuperare.
Clujenii conduceau cu scorul de 50-34 la jumătatea partidei, controlând jocul la mai multe capitole. De notat că gazdele au avut dificultăți inclusiv la linia de pedeapsă.
Lucrurile s-au schimbat în repriza secundă. Nivelul de agresivitate al CSM-ului, inspirația în defensivă, dar și planul ales, acela de a juca cu schimb de om la fiecare blocaj, au dat roade. Clujul nu a mai avut aceeași precizie la finalizare, iar diferența a început să scadă. Oradea a izbutit să se apropie la trei puncte și a avut două oportunități de a reduce și mai mult din deficit, însă acest lucru nu s-a întâmplat.
Vlad Moldoveanu a fost precis la linia de pedeapsă și a desprins echipa vizitatoare la două posesii după ce tot el a cules o recuperare ofensivă extrem de importantă prin care a privat formația bihoreană de o ultimă oportunitate de a egala. Astfel, jocul s-a încheiat cu scorul de 84-79.
Martin Zeno a avut 22 puncte, 6 pase decisive, Will Franklin a adăugat 15 puncte, iar bogdan Țîbîrnă a bifat 11 puncte pentru CSM CSU Oradea. În replică, Kyndall Dykes a reușit 29 puncte.
CSM CSU Oradea are 9-10 la general și se situează pe locul al 6-lea în clasamentul general.
Următorul meci este programat marți (07.03), ora 19:00, în deplasare, cu BC SCM Timișoara. În schimb, următorul meci pe teren propriu are loc sâmbătă (11.03), ora 19:45, cu Steaua CSM EximBank București.
CSM CSU Oradea primește vizita lui U-BT Cluj-Napoca într-un meci contând pentru etapa a 23-a din sezonul regulat al Ligii Naționale de baschet masculin – ediția 2016/17. Confruntarea are loc la Arena Antonio Alexe, locație ce a găzduit multiple încleștări între aceste echipe pe parcursul ultimului an.
Ne amintim de două jocuri contând pentru sezonul regulat, victoriile fiind împărțite, finala Cupei României și SuperCupa României, ambele adjudecate de clujeni, respectiv două meciuri din semifinalele Ligii Naționale, câștigate de Leii Roșii. Va fi cel de-al 4-lea duel direct în actualul sezon competițional. Primele trei au fost adjudecate de formația pregătită de Mihai Silvășan.
Oradea se situează pe locul al 6-lea și țintește o poziționare superioară, dar are garantată prezența în playoff-ul competiției și va încerca să urce în clasament pe parcursul TOP 6. Clujul este lider autoritar al campionatului, cu un avantaj de patru puncte în fața celor mai apropiate urmăritoare. În pofida faptului că nu se joacă pentru calificare ori pentru un trofeu, este un meci oficial, de campionat, ce opune două echipe fruntașe ale baschetului românesc. Prin urmare ne putem aștepta la o încleștare între două grupări motivate și determinate să obțină victoria.
CSM CSU Oradea a încheiat recent cea mai lungă participare continentală din istoria sportului românesc de club. Roș-albaștrii sunt singurii reprezentanți ai țării, indiferent de disciplina sportivă, care au disputat 20 de meciuri internaționale în cadrul unei singure campanii.
U-BT Cluj-Napoca a strâns deja două trofee în acest sezon. Este vorba despre SuperCupă, respectiv Cupa României. Cea din urmă a fost adjudecată în urmă cu două săptămâni, la Sala Transilvania din Sibiu.
Este un duel între a 2-a defensivă a ligii, CSM CSU Oradea (74.9 puncte primite pe meci) și cea mai bună ofensivă a campionatului, U-BT Cluj-Napoca (86.5 puncte marcate pe partidă).
Staff-ul tehnic al CSM CSU Oradea are la dispoziție întreg efectivul de jucători înaintea acestui meci. Muhamed Pasalic nu este refăcut complet, însă el s-a pregătit alături de colegii săi. Prin urmare, antrenorul Cristian Achim va stabili numele jucătorului străin care va fi lăsat în afara lotului în ziua meciului.
Ambele echipe au în componență câte șase jucători străini. Regulamentul Specific al LNBM permite folosirea a cel mult cinci într-un meci. Cele două formații au câte șase pentru a se proteja de nedorite accidentări în condițiile în care după 28 februarie nu se mai pot face modificări în loturile de jucători.
Meciul se dispută vineri (03.03), cu începere de la ora 20.00, la Arena Antonio Alexe. Accesul se face pe bază de bilet, prețul acestuia fiind de 10 lei. Acestea se pot achiziționa AICI. Abonamentele sunt valabile.
DigiSport 4 va transmite confruntarea în direct.
Baschet (3,271)

References: CSM 

CSM 
 CSM 

CSM 

CSM 
 CSM 
 CSM